# ברכה צפירה

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

ברכה צפירה (1911 - 1990) זמרת פופולרית בארץ ישראל החל משנות ה-30 של המאה ה-20, חלוצה בזמר העברי ואבן דרך ביצירת סגנון מוזיקלי ישראלי מקורי.

ברכה צפירה, נולדה בירושלים בשנת 1911 להוריה שבאו מהעיר צנעא בתימן. אביה היה הרב צפירה, ממנו התייתמה בגיל צעיר, ומגיל שלוש הייתה כבר יתומה מאם ואב. תקופת זמן הייתה אצל דודה ואחר כך נשלחה לבית יתומים בשכונת ימין משה בירושלים. בילדותה נדדה ממשפחה אומנת אחת לשניה, וגדלה אצל משפחות מאמצות מעדות שונות בירושלים. בילדותה, צפירה קלטה לחנים ושירים של מגוון העדות כך שהייתה מעין אוסף מהלך של שירי עדות ישראל.

בנערותה התחנכה בכפר הנוער מאיר שפיה, ובגיל 16 הצטרפה כזמרת לתיאטרון הארץ ישראלי (התא"י), שם פגשה באמרגן משה ואלין שהפך לאמרגנה ואירגן עבורה קונצרטים. לאחר מכן הופיעה כזמרת בתיאטרון הסאטירי הקומקום שהוקם על ידי אביגדור המאירי. המאירי התרשם מזמרתה וביוזמתו יצאה לברלין ללמוד מוסיקה.

בברלין, בסוף שנות העשרים, למדה צפירה בבית הספר של מקס ריינהרדט והכירה את המלחין נחום נרדי. נרדי הלחין עבורה שירים רבים תוך כדי כך שברכה צפירה חושפת אותו לעולם הצלילים והגוונים של שירי העם והליטורגיה של העדות השונות . במשך עשור הופיעו שניהם בקונצרטים משותפים באירופה, ארצות הברית ואף בארץ ישראל ובמצרים, כך שצפירה קנתה לה מעמד של כוכבת על . עם חלוף הזמן צפירה נישאה לנחום נרדי, והתגרשה ממנו לאחר שמונה שנים.

בשנות ה-40 של המאה ה-20 ברכה צפירה שיתפה פעולה גם עם מלחינים שעלו לארץ מאירופה ביניהם פאול בן חיים, עדן פרטוש ומרק לברי היא גרמה להם להיות מודעים לסיגנון המזרחי ובכך תרמה ליצירת סיגנון מוזיקלי ישראלי חדש והבאתו לאולם הקונצרטים. הסגנון המיוחד של שירתה וגווניה הכיל יסודות של מוסיקה תימנית, ספרדית וערבית. המבטא הגרוני וחיתוך הצליל הכללי של קולה הקנה לביצועיה מימד של "אותנטיות", "שורשיות" מקומית ו"חושניות" - בעיקר לאוזניים של מי שחונכו על מוזיקה אירופית. ביצועיה הקנו לשירים בעלי גוון אירופי מובהק ניחוח של מזרחיות[1].

שיריה הידועים: "בין נהר פרת לנהר חידקל", "עלי גבעה", "שתו העדרים" "יש לי גן". שירה "למדבר שאנו" היה השיר שפתח את השידורים העבריים של קול ירושלים - הרדיו המנדטורי בשנת 1936. אלו היו שידורי רדיו הסדירים הראשונים בארץ ישראל.

צפירה נישאה בשנית לכנר בן עמי זילבר. ילדיה של ברכה צפירה הם זמרת האופרה נעמה נרדי ואריאל זילבר מלחין וזמר. ברכה צפירה נפטרה בשנת 1990.

## [עריכה] לקריאה נוספת

- ברכה צפירה, קולות רבים, מסדה, 1978.

## [עריכה] קישורים חיצוניים

- להאזנה לשיר "בין נהר פרת לנהר חידקל" בביצועם של ברכה צפירה ונחום נרדי "שירים ששמענו פעם" שיר מס' 4 מאתר הפונותיקה הלאומית (כדאי לפתוח בחלון נפרד)
- ד"ר מוטי רגב מ"גמל גמלי" ועד "טיפקס" אתר הסתדרות המורים בישראל
- ברכה צפירה, באתר MOOMA
- דן לחמן, ברכה צפירה

מקור: http://he.wikipedia.org../../../%D7%91/%D7%A8/%D7%9B/%D7%91%D7%A8%D7%9B%D7%94_%D7%A6%D7%A4%D7%99%D7%A8%D7%94.html

קטגוריות: זמרים לפי שפה: עברית | זמרים ישראלים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש